**Aiškinamasis raštas**

**PRIE SAVIVALDYBĖS TARYBOS SPRENDIMO projekto DĖL klaipėdos miesto savivaldybės turto investavimo ir**

**Uab „Klaipėdos autobusų parkas“įstatinio kapitalo didinimo**

**1. Sprendimo projekto esmė, tikslai ir uždaviniai.**

Perduoti Klaipėdos miesto savivaldybei nuosavybės teise priklausantį finansinį turtą –
665 000 Eur, kaip savivaldybės turtinį įnašą uždarajai akcinei bendrovei „Klaipėdos autobusų parkas“(toliau – Bendrovė), didinant Bendrovės įstatinį kapitalą. Šiuo piniginiu įnašu numatoma įsigyti ir apmokėti Bendrovės išleidžiamų 28,96 Eur nominalios vertės 22 962 vienetus paprastųjų vardinių akcijų, nustatant, kad akcijų emisijos kaina lygi jų nominaliai vertei.

**2. Projekto rengimo priežastys ir kuo remiantis parengtas sprendimo projektas.**

*Teisinis reglamentavimas*

Lietuvos Respublikos vietos savivaldos įstatymo 16 straipsnio 2 dalies 26 punktas įtvirtina išimtinę Savivaldybės tarybos kompetenciją priimti sprendimus dėl disponavimo savivaldybei nuosavybės teise priklausančiu turtu, 48 straipsnio 2 dalis nustato, kad Savivaldybei nuosavybės teise priklausančio turto savininko funkcijas, susijusias su savivaldybei nuosavybės teise priklausančiu turtu, remdamasi įstatymais įgyvendina savivaldybės taryba.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo reglamentavimas:

▪ 8 straipsnio 1 dalies 1 punktas nustato, kad  Savivaldybių turtą valdo, naudoja ir juo disponuoja savivaldybių tarybos pagal Lietuvos Respublikos vietos savivaldos įstatymą – įgyvendindamos turto savininko funkcijas;

▪ 22 straipsnio 1 dalies 2 punktas numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant uždarosios akcinės bendrovės kapitalą, jei savivaldybė yra jos dalyvė. Savivaldybė yra Bendrovės vienintelis akcininkas, todėl Savivaldybė gali investuoti turtą, didindama bendrovės įstatinį kapitalą.

▪ 22 straipsnio 2 dalis įtvirtina, kad Sprendimą dėl savivaldybei nuosavybės teise priklausančio turto investavimo priima savivaldybės taryba;

▪ 22 straipsnio 4 dalis nustato, kad Savivaldybė gali turtą investuoti įsigydama įstatinį kapitalą didinančios akcinės bendrovės ar uždarosios akcinės bendrovės akcijų, kurios visuotiniame akcininkų susirinkime savivaldybei suteikia daugiau negu 50 procentų balsų.

▪ 23 straipsnis įtvirtina, kad savivaldybių turtinės ir neturtinės teisės viešosiose įstaigose, akcinėse bendrovėse, uždarosiose akcinėse bendrovėse ir kitos teisinės formos juridiniuose asmenyse įgyvendinamos Vyriausybės nustatyta tvarka.

Savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašo, patvirtinto Lietuvos Respublikos Vyriausybės 2007 m. birželio 6 d. nutarimu Nr. 567 „Dėl Savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašo patvirtinimo“ 5.2.2 papunktis nustato, kad tik vadovaudamasis savivaldybės tarybos sprendimais savivaldybės administracijos direktorius užtikrina, kad būtų atlikti teisiniai veiksmai, ar priima procedūrinius sprendimus dėl savivaldybės valdomos įmonės įstatinio kapitalo didinimo papildomais įnašais.

Lietuvos Respublikos akcinių bendrovių įstatymo 49 straipsnio 2 dalis nustato, kad Bendrovės įstatinis kapitalas didinamas išleidžiant naujas akcijas arba padidinant išleistų akcijų nominalią vertę, 50 straipsnio 1 dalis įtvirtina, kad Bendrovės įstatinis kapitalas papildomais akcininkų ir kitų asmenų įnašais didinamas tik išleidžiant naujas akcijas. To paties įstatymo 45 straipsnio 1 dalyje nustatyta, kad akcijos gali būti apmokamos pinigais, 2 dalis reglamentuoja, kad akcijos emisijos kaina turi būti ne mažesnė už jos nominalią vertę.

Vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos 2007 m. liepos 4 d. nutarimo Nr. 758 „Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“ 7 punktu, įtvirtinančiu, kad pasiūlymus savivaldybės tarybai dėl sprendimo investuoti savivaldybės turtą priėmimo teikia savivaldybės vykdomoji institucija, siūloma Savivaldybės tarybai priimti sprendimą investuoti savivaldybei nuosavybės teise priklausantį finansinį turtą – 665 000 Eur, Savivaldybės, kaip Bendrovės akcininkės, papildomą įnašą, didinant Bendrovės įstatinį kapitalą.

Įgyvendinant aukščiau nurodyto tvarkos aprašo 9.4 papunktį, nustatantį, kad prie pasiūlymo dėl sprendimo investuoti savivaldybės turtą priėmimo turi būti pridedama subjekto, į kurį ketinama investuoti, paskutinio ataskaitinio laikotarpio finansinių ataskaitų rinkinys ir veiklos ataskaita arba metinis pranešimas, kaip nustatyta subjekto veiklą reglamentuojančiuose teisės aktuose, prie šio aiškinamojo rašto pridedame Bendrovės finansinių ataskaitų rinkinį ir metinį pranešimą už 2018 m.

*Turto investavimo pagrindimas*

Sprendimas investuoti finansinį turtą tenkina šiuos Lietuvos Respublikos valstybės ir savivaldybių turto valdymo, naudojimo ir disponavimu juo įstatymo 22 straipsnio 2 dalies 3, 5, 6, 7, punktuose nurodytus investavimo kriterijus:

3) investuojant skatinamas Lietuvos ekonomikos augimas, stiprinamas ekonominis savarankiškumas ir (ar) tarptautinis konkurencingumas;

5) investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas;

6) savivaldybės turto investavimu (savivaldybės įnašu) bus sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas;

7) iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas.

*Poreikio investuoti motyvai*

Bendrovė teikia reguliarias keleivių pervežimo paslaugas Klaipėdos mieste, priemiestyje, tarpmiestiniuose bei tarptautiniuose maršrutuose. Tai didžiausia keleivinio transporto paslaugų bendrovė Klaipėdoje ir viena didžiausių tokios specializacijos įmonių Lietuvoje.

Viešasis transportas – tai vienas svarbiausių darnaus judumo sistemos elementų, todėl Klaipėdoje svarbu didinti miesto gyventojų, svečių naudojimąsi viešuoju transportu bei užtikrinti patogumą ir kelionių efektyvumą. Siekiant didinti viešojo transporto patrauklumą, skatinti inovacijų diegimą šiame ūkio sektoriuje, tikslingas Bendrovės įstatinio kapitalo didinimas 665 000 Eur sumai, kuri būtų panaudota dviem elektra varomų autobusų įsigijimui ir pakrovimo stotelių infrastuktūros įrengimui.

Bendrovė, vadovaudamasi Bendrovės valdybos sprendimais, 2018-02-02 sudarė prekių pirkimo-pardavimo sutartį Nr. 18/013 su UAB „Vėjo Projektai“ (toliau – Sutartis) (pridedama), kurios pagrindu UAB „Vėjo Projektai“ įsipareigojo perduoti nuosavybės teise Bendrovei 2 vnt. elektra varomus „Dancer“ autobusus (toliau – prekės), pritaikytus vežti keleivius miesto sąlygomis, o Bendrovė už kiekvieną autobusą turi sumokėti 350 000 Eur (be PVM) sumą, bendra prekių kaina 700 000 eur. Bendrovė vykdydama jai Sutartyje nustatytą įpareigojimą dėl 5 proc. nuo bendros prekių kainos avansinio mokėjimo atlikimo per 30 dienų po Sutarties pasirašymo, 2018-02-28 pervedė į UAB „Vėjo Projektai“ sąskaitą 35 000 Eur (mokėjimo nurodymas pridedamas). Dėl likusios 665 000 Eur sumos Bendrovės valdybos sprendimu Bendrovė 2018-05-28 raštu Nr. 331 „Dėl UAB “Klaipėdos autobusų parkas” visuotinio akcininkų susirinkimo sušaukimo, sprendimo priėmimui įstatinio kapitalo didinimo klausimu” ir 2019-03-05 raštu Nr. 126 „Dėl UAB „Klaipėdos autobusų parkas“ valdybos nutarimo“ siekiant tinkamai įvykdyti Sutarties reikalavimus, kreipėsi į Savivaldybę dėl Bendrovės įstatinio kapitalo didinimo Savivaldybės piniginiu įnašu. Bendrovės paaiškinimu, prekės turi būti perduodamos Bendrovei, o Bendrovė turi už jas sumokėti visą likusią sumą š.m. balandžio-gegužės mėn.

*Investicijų tikslingumo, naudingumo, galimos finansinės naudos, socialinės – ekonominės naudos, ekologinės įtakos miestui vertinimas nurodytas Savivaldybės administracijai Bendrovės pateiktame 2018-09-28 rašte Nr. 657 “Dėl UAB “Klaipėdos autobusų parkas” visuotinio akcininkų susirinkimo sušaukimo, sprendimo priėmimui įstatinio kapitalo didinimo klausimu” (pridedama)*.

Pažymint, kad pagal Lietuvos Respublikos vietos savivaldos įstatymo 6 straipsnio 33 punktą keleivių vežimo vietiniais maršrutais organizavimas priskirtina prie Savivaldybės savarankiškųjų funkcijų, vadovaujantis aukščiau išdėstytu, siūloma perduoti Klaipėdos miesto savivaldybei nuosavybės teise priklausantį finansinį turtą – 665 000 Eur, kaip savivaldybės turtinį įnašą uždarajai akcinei bendrovei „Klaipėdos autobusų parkas“ (toliau – Bendrovė), didinant Bendrovės įstatinį kapitalą. Šiuo piniginiu įnašu numatant įsigyti ir apmokėti Bendrovės išleidžiamų 28,96 Eur nominalios vertės 22 962 vienetus paprastųjų vardinių akcijų, nustatant, kad akcijų emisijos kaina lygi jų nominaliai vertei.

**3. Kokių rezultatų laukiama.**

Bus investuotas Savivaldybės finansinis turtas, padidintas UAB „Klaipėdos autobusų parkas“ įstatinis kapitalas, sudaryta galimybė tinkamai įvykdyti Sutarties įsipareigojimus, kurti ir plėtoti infrastruktūrą, stiprinamas ekonominis savarankiškumas, užtikrinamas teigiamas socialinis rezultatas, ekologiško verslo vystymas visuomenės gerovei, sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas.

**4. Sprendimo projekto rengimo metu gauti specialistų vertinimai.**

Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Šiuo metu Bendrovės įstatinio kapitalo dydis 1 902 469,28 Eur**,** po padidinimo, Bendrovės įstatinis kapitalas sudarytų 2 557 469,28 Eur. Pokyčiai vienintelio akcininko atžvilgiu nurodyti lentelėje:

|  |  |  |  |  |  |
| --- | --- | --- | --- | --- | --- |
| Eil. Nr. | Akcininkas | Akcijų skaičius vnt. prieš kapitalo padidinimą | Akcijų dalis proc. prieš kapitalo padidinimą | Akcijų skaičius vnt. po kapitalo padidinimo 1 577 931 vnt. akcijų | Akcijų dalis proc. po kapitalo padidinimo |
| 1. | Klaipėdos miesto savivaldybė | 65 693 | 100 | 88 655 | 100 |

 **6. Lėšų poreikis sprendimo įgyvendinimui.** Sprendimo įgyvendinimui reikalinga
655 000 Eur Savivaldybės biudžeto lėšų. Lėšos šio sprendimo įgyvendinimui Savivaldybės biudžete nėra numatytos.

**7. Galimos teigiamos ar neigiamos sprendimo priėmimo pasekmės.**

sudaryta galimybė tinkamai įvykdyti Sutarties įsipareigojimus, kurti ir plėtoti infrastruktūrą, stiprinamas ekonominis savarankiškumas, užtikrinamas teigiamas socialinis rezultatas, ekologiško verslo vystymas visuomenės gerovei, sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas.

PRIDEDAMA:

1. Bendrovės metinių finansinių ataskaitų rinkinys ir metinis pranešimas už 2018 m.
2. 2018-02-02 prekių pirkimo-pardavimo sutartis Nr. 18/013.
3. 2018-02-28 Bendrovės atlikto mokėjimo nurodymas.
4. Bendrovės 2018-05-28 raštas Nr. 331 „Dėl UAB “Klaipėdos autobusų parkas” visuotinio akcininkų susirinkimo sušaukimo, sprendimo priėmimui įstatinio kapitalo didinimo klausimu”.
5. Bendrovės 2018-09-28 raštas Nr. 657“Dėl UAB “Klaipėdos autobusų parkas” visuotinio akcininkų susirinkimo sušaukimo, sprendimo priėmimui įstatinio kapitalo didinimo klausimu”.
6. Bendrovės 2019-03-05 raštas Nr. 126 „Dėl UAB „Klaipėdos autobusų parkas“ valdybos nutarimo“.

Turto skyriaus vedėjas Edvardas Simokaitis